[{"text_idx": "#000001", "text": "Mae\u2019n benwythnos pedwaredd rownd Cwpan Cymru JD a brynhawn Sadwrn bydd saith o glybiau\u2019r uwch gynghrair, wyth o glybiau\u2019r ail haen ac un ti\u0302m o\u2019r drydedd haen yn cystadlu am le yn rownd yr wyth olaf."}, {"text_idx": "#000003", "text": "Yn yr unig ge\u0302m rhwng dau o glybiau cynghrair y Cymru North JD, bydd Cegidfa, sy\u2019n 8fed yn y tabl, yn croesawu\u2019r ti\u0302m sy\u2019n 3ydd, sef Treffynnon."}, {"text_idx": "#000004", "text": "Mae\u2019r timau eisoes wedi cyfarfod yn y gynghrair y tymor yma gyda Treffynnon yn ennill 1-2 oddi cartref ar Glos Mytton \u2018no\u0302l ym mis Medi."}, {"text_idx": "#000005", "text": "Bydd Cegidfa yn gobeithio cyrraedd rownd yr wyth olaf am yr ail flwyddyn yn olynol, tra bydd Treffynnon yn awyddus i ail-adrodd campau 2013/14 pan lwyddon nhw i gyrraedd y rownd gynderfynol cyn colli yn erbyn Aberystwyth."}, {"text_idx": "#000006", "text": "Mae Cegidfa wedi curo Penycae a Goytre Utd i gyrraedd y bedwaredd rownd eleni, tra bod Treffynnon ar rediad arbennig o 11 buddugoliaeth yn olynol ym mhob cystadleuaeth sy\u2019n cynnwys eu buddugoliaethau yn erbyn Llanuwchllyn a Hakin Utd yng Nghwpan Cymru."}, {"text_idx": "#000008", "text": "Penydarren yw\u2019r unig glwb o\u2019r drydedd haen sydd wedi llwyddo i gyrraedd y bedwaredd rownd eleni, ac mi fydd y ti\u0302m o gynghrair Ardal De Ddwyrain Cymru yn anelu i achosi sioc ar Barc Celtaidd yn erbyn y clwb o\u2019r ail haen."}, {"text_idx": "#000010", "text": "Chwaraeodd Penydarren yn erbyn Bangor yn rownd yr wyth olaf \u2018no\u0302l yn 2018, ac hynny pan oedd y clwb yn y bumed haen, ac mae\u2019r clwb yn amlwg wedi mynd o nerth i nerth gan sicrhau dau ddyrchafiad ers y golled honno o 7-0 yn Nantporth."}, {"text_idx": "#000011", "text": "Mae Cwmbra\u0302n Celtaidd wedi goresgyn yn erbyn tri o glybiau Cynghrair y De \u2013 Rhydaman, Llanilltud Fawr a Chaerfyrddin i gyrraedd y bedwaredd rownd, a\u2019r nod bellach fydd hawlio lle yn rownd yr wyth olaf am y tro cyntaf ers tymor 2015/16."}, {"text_idx": "#000012", "text": "Penydarren oedd y clwb diwethaf i guro Cwmbra\u0302n Celtaidd yng Nghwpan Cymru, ac hynny yn y rownd gyntaf y tymor diwethaf (Pen 1-0 Cwm), felly bydd y ti\u0302m o\u2019r drydedd haen yn ofni dim cyn teithio i Barc Celtaidd brynhawn Sadwrn."}, {"text_idx": "#000014", "text": "Ar o\u0302l cyrraedd rownd derfynol Cwpan Cymru am y tro cyntaf yn eu hanes y tymor diwethaf, bydd Pen-y-bont yn gobeithio mynd gam ymhellach eleni a chodi\u2019r tlws."}, {"text_idx": "#000015", "text": "Mae bechgyn Rhys Griffiths wedi ennill saith o\u2019u wyth ge\u0302m ddiwethaf yng Nghwpan Cymru gyda\u2019r unig golled yn dod yn erbyn Y Seintiau Newydd yn y rownd derfynol llynedd (Pen 2-3 YSN)."}, {"text_idx": "#000016", "text": "Mae Gresffordd wedi curo Llanidloes, Llanrug a\u2019r Barri i sicrhau eu lle yn y bedwaredd rownd am y tro cyntaf ers tymor 2014/15."}, {"text_idx": "#000017", "text": "Wedi dechrau araf i\u2019r tymor mae\u2019r clwb o ardal Wrecsam bellach yn 11eg yng Nghynghrair y Gogledd ar o\u0302l ennill tair o\u2019u pedair ge\u0302m ddiwethaf."}, {"text_idx": "#000018", "text": "Ond bydd Pen-y-bont, sy\u2019n 4ydd yn yr uwch gynghrair yn wrthwynebwyr styfnig gan eu bod wedi cadw saith llechen la\u0302n yn eu 10 ge\u0302m ddiwethaf ym mhob cystadleuaeth."}, {"text_idx": "#000019", "text": "Hon fydd trydedd ge\u0302m oddi cartref Pen-y-bont yn y gwpan y tymor yma yn dilyn eu buddugoliaethau cyfforddus yn Rhisga a Chonwy yn yr ail a\u2019r drydedd rownd."}, {"text_idx": "#000022", "text": "Mae Llansawel wedi ennill naw o\u2019u 11 ge\u0302m ddiwethaf ym mhob cystadleuaeth ac yn cadw\u2019r pwysau ar Y Barri yn y ras am y bencampwriaeth yn y de."}, {"text_idx": "#000023", "text": "Mae Bwcle hefyd wedi perfformio\u2019n gadarn yn ddiweddar gan ennill saith o\u2019u naw ge\u0302m ddiwethaf, a churo Llandudno Albion a Phrestatyn i gyrraedd pedwaredd rownd Cwpan Cymru am yr ail dymor yn olynol."}, {"text_idx": "#000024", "text": "Ar o\u0302l trechu Croesyceiliog, a chymodogion Bwcle, Yr Wyddgrug, mae Llansawel wedi llwyddo i gyrraedd y bedwaredd rownd am y tro cyntaf ers i\u2019r clwb gael ei ffurfio yn 2009."}, {"text_idx": "#000026", "text": "Mae Cwpan Cymru wedi rhoi rheswm prin i Airbus gael dathlu eleni gyda\u2019u hunig buddugoliaethau y tymor yma yn dod yn y gystadleuaeth hon yn erbyn Queen\u2019s Park a Threfelin."}, {"text_idx": "#000027", "text": "Ond ar o\u0302l trechu Dreigiau Baglan, Cambrian a Clydach a Pi\u0302l, tybed os all Pontardawe achosi sioc ar Barc Ynysderw a gyrru\u2019r clwb sydd ar waelod yr uwch gynghrair allan o\u2019r cwpan."}, {"text_idx": "#000028", "text": "Yn 2015/16 fe lwyddodd Airbus i gyrraedd y rownd derfynol am y tro cyntaf erioed cyn colli 2-0 yn erbyn Y Seintiau Newydd ar y Cae Ras."}, {"text_idx": "#000029", "text": "Fe gyrhaeddodd Pontardawe y bedwaredd rownd yn 2019/20 cyn colli 2-0 yn erbyn Derwyddon Cefn, a sgoriwr y ddwy go\u0302l i\u2019r Derwyddon y diwrnod hwnnw oedd neb llai na rheolwr presennol Airbus, Jamie Reed."}, {"text_idx": "#000031", "text": "Am y trydydd tro mewn 11 diwrnod bydd Y Bala yn wynebu Pontypridd gyda\u2019r ddau glwb yn ysu i gael camu ymlaen i rownd wyth olaf Cwpan Cymru JD."}, {"text_idx": "#000032", "text": "Enillodd Pontypridd o 2-1 yn erbyn Y Bala mewn ge\u0302m gynghrair ar y 3ydd o Ionawr, ond bedwar diwrnod yn ddiweddarach criw Colin Caton oedd yn dathlu ar o\u0302l ennill 3-0 ar Faes Tegid yn y ge\u0302m gyfatebol."}, {"text_idx": "#000033", "text": "Mae\u2019r Bala wedi chwarae eto ers yr ornest honno mewn ge\u0302m ddi-sgo\u0302r yn erbyn Cei Connah nos Fawrth, ac mae eu record gartref yn rhagorol gyda 10 buddugoliaeth a 10 llechen la\u0302n yn eu 13 ge\u0302m ddiwethaf ar Faes Tegid ym mhob cystadleuaeth."}, {"text_idx": "#000035", "text": "Kieran Smith sgoriodd y ddwy go\u0302l i\u2019r Bala ar y diwrnod hanesyddol hwnnw, a gan i Smith sgorio dwy go\u0302l mewn dwy ge\u0302m yn erbyn Pontypridd yr wythnos diwethaf mi fydd y chwaraewr canol-cae yn un i\u2019i wylio ddydd Sadwrn."}, {"text_idx": "#000036", "text": "Mae\u2019r Bala wedi curo Penarla\u0302g a\u2019r Fflint yn y gwpan y tymor yma, ac ar o\u0302l gyrru Pontypridd allan o\u2019r gystadleuaeth y tymor diwethaf, bydd Hogiau\u2019r Llyn yn awyddus i ail-adrodd hynny ddydd Sadwrn."}, {"text_idx": "#000037", "text": "Mae Pontypridd wedi trechu Casgwent a Rhuthun i ddod cyn belled yn y gystadleuaeth, a bydd Andrew Stokes yn benderfynol o arwain ei di\u0302m i rownd yr wyth olaf am y tro cyntaf ers 1996."}, {"text_idx": "#000041", "text": "Y Seintiau Newydd yw deiliaid presennol Cwpan Cymru ar o\u0302l codi\u2019r tlws am yr wythfed tro yn eu hanes y tymor diwethaf yn dilyn y fuddugoliaeth yn erbyn Pen-y-bont yn Stadiwm Dinas Caerdydd."}, {"text_idx": "#000042", "text": "Mae\u2019r Robiniaid wedi ennill y gwpan ar ddau achlysur, ond mae canrif a chwarter wedi pasio ers i\u2019r tlws ddod i\u2019r Drenewydd (1879 ac 1895)."}, {"text_idx": "#000043", "text": "Mae\u2019r clybiau wedi cyfarfod ddwywaith y tymor hwn gyda\u2019r Seintiau Newydd yn ennill 4-1 yn Neuadd y Parc ym mis Medi ar o\u0302l ge\u0302m ddi-sgo\u0302r ym Mharc Latham ar ddechrau\u2019r tymor."}, {"text_idx": "#000044", "text": "Ers y golled o 0-3 yn erbyn Dundee yng Nghwpan Her yr Alban ym mis Medi, dyw\u2019r Seintiau Newydd heb golli mewn 17 o gemau ym mhob cystadleuaeth (ennill 15, cyfartal 2), yn cynnwys eu buddugoliaethau yn erbyn Y Waun a Chaernarfon yng Nghwpan Cymru."}, {"text_idx": "#000045", "text": "Ond mae\u2019r Drenewydd yn mwynhau cyfnod llewyrchus hefyd, ac ond wedi colli un o\u2019u 10 ge\u0302m ddiwethaf (ennill 8, cyfartal 1) gan drechu Corries Caerdydd ac Aberystwyth i gyrraedd pedwaredd rownd Cwpan Cymru."}, {"text_idx": "#000048", "text": "Mae\u2019r Nomadiaid wedi curo Dinbych a Bae Colwyn yn y gystadleuaeth eleni ac yn anelu i gyrraedd rownd yr wyth olaf am yr wythfed tymor yn olynol."}, {"text_idx": "#000049", "text": "Mae Cei Connah ar rediad anhygoel o 20 ge\u0302m heb golli ym mhob cystadleuaeth (ennill 15, cyfartal 5), a gyda rownd derfynol Cwpan Nathaniel MG i ddod cyn diwedd y mis mae cyfle gwirioneddol i Neil Gibson gael ei ddwylo ar dlws neu ddau yn ei dymor cyntaf wrth y llyw i\u2019r Nomadiaid."}, {"text_idx": "#000050", "text": "Ar o\u0302l ennill chwech o\u2019u saith ge\u0302m ddiwethaf mae Llanelli yn 3ydd yng Nghynghrair y De, ac wedi cyrraedd pedwaredd rownd y gwpan drwy drechu Goytre, Canton Liberal a Derwyddon Cefn."}, {"text_idx": "#000051", "text": "Dyw\u2019r clybiau heb gyfarfod ers tymor 2018/19 pan sgoriodd Cei Connah 13 o goliau dros ddwy ge\u0302m yn erbyn Llanelli (Cei 6-0 Llan, Llan 0-7 Cei), gyda\u2019r Cochion yn gorffen y tymor ar waelod yr uwch gynghrair gan syrthio i\u2019r ail haen."}, {"text_idx": "#000052", "text": "Bydd y gorau o gemau\u2019r penwythnos i\u2019w gweld ar S4C nos Lun am 10:00."}]